הדרדסים - דמויות

הדרדסים (באנגלית: The Smurfs) הן דמויות בדיוניות שהמציא המאייר הבלגי פייר קוליפור, הידוע בכינויו "פיו" ("Peyo"). הדמויות כיכבו ברצועת קומיקס שהתפרסמה בכתב העת ספירו ב-23 באוקטובר 1958. מאוחר יותר עובדו הדמויות לסדרת אנימציה טלוויזיונית בת 421 פרקים, שהופקה בידי חברת האנה ברברה ושודרה בשנים 1981–1989 ברשת NBC; וכן לסדרת סרטים (אנ') הנושאת את שמן של הדמויות. עיקר עלילת סיפורי הדרדסים נסובה סביב ניסיונותיו של המכשף המרושע גרגמל, שבסיוע עוזרו חתחתול מנסה ללכוד דרדסים, אם בשם הרצון להפיק מהם זהב, ואם מתוך עוינות גרידא (״אני שונא דרדסים״). מזימותיו כושלות בזכות תושייתם של הדרדסים, ביצוע כושל של המזימות, או צירוף מקרים ממוזל. פעמים רבות נסובה העלילה גם סביב ניסיונותיו החוזרים של גרגמל לאתר את כפרם של הדרדסים - ולמרבה מזלם של הדרדסים, אף דבר זה אינו עולה בידו. דרדס אבא: מייצג דמות אבהית לשאר הדרדסים. בן 584 שנה. המנהיג של כפר הדרדסים. בעל זקן לבן וכובע אדום (להבדיל מיתר הדרדסים שכובעם לבן). דרדסאבא הוא חכם ובעל ידע רב. הוא קוסם בעל ניסיון רב במיוחד בהכנת שיקויים מיוחדים וכישופים. לרוב נמצא בביתו, עוסק בקריאת ספרים או בבדיקת המצאותיו של חרוצון, לעיתים קרובות עם בר-מוח לצדו. דרדסית: הייתה הדרדס היחיד ממין נקבה בכפר, עד לבואה של שובבית ודרדסיות נוספות שפגשה בסרט דרדסים: הכפר האבוד. בעלת שיער בלונדיני גלי ארוך, ריסים ארוכים, שמלה לבנה ועקבים גבוהים. היא מושא אהבתם של כל הדרדסים בכפר. דרדסית נוצרה על ידי גרגמל (עונה 1 פרק 1), כדי שבעזרתה יוכל למצוא את כפר הדרדסים בכך שתגרום לקנאה ולתחרות בין הדרדסים. גרגמל השאיר אותה ביער, שם בר-כוח נתקל בה במקרה והביא אותה איתו לכפר הדרדסים. תוכניתו המקורית של גרגמל נכשלה משום שאף כי חלק מהדרדסים התאהבו בה ועשו דברים בהשפעתה (כמו הצפת הכפר) הם היו עסוקים ולא מספיק פתיים לניסיונות שלה להביאם לגרגמל. דרדסאבא ריחם עליה כאשר היא התחרטה על הצפת הכפר והסגירה את היותה שליחת גרגמל, ובעקבות כך הוא הסיר ממנה את הכישוף והיא הופכת מדרדסית שחורת שיער, לדרדסית בלונדינית יפהפייה וטובת לב. בר כוח: הדרדס החזק ביותר. מבחינה חיצונית, מבדיל אותו מהאחרים קעקוע של לב אדום על זרועו. הוא ספורטאי וחובב הרמת משקולות. חברו הטוב ביותר של חרוצון (פרט למריבה ביניהם בפרק "רומיאו ודרדסית"), בסרטים בר כוח הוא דמות משנית אבל בסרט "דרדסים: הכפר האבוד", הוא חוזר להיות דמות ראשית. בר מוח: דרדס חכם, אך שחצן ומרגיז. מרכיב משקפיים. נוהג לצטט את דרדסאבא ונחשב לסגנו, לפחות בעיני עצמו. בר-מוח נוהג להשתחצן בקרבתו לדרדסאבא, ולעיתים קרובות מטיף מוסר לדרדסים ומאיים עליהם שילשין עליהם לדרדסאבא. הדרדסים אינם אוהבים את בר-מוח, וכאשר הוא מטיף להם מוסר, הדרדסים נוהגים לחבוט בו ולהעיף אותו למרחק רב והוא נוחת על ראשו. בר-מוח הוא חברו הטוב של ביש-גדא, והדרדס הכי שנוא עליו הוא קונדסון. רגזני: דרדס רגזן זעפן וכועס בעל גישה שלילית. מתלונן תמיד, ותמיד אומר "אני שונא X" (X = כל מה שיעלה בדעתו), בעצם מקור שמו הוא מהגמד רטנוני (בשמו העברי "רגזני") באגדה שלגיה ושבעת הגמדים ובשני הסרטים הראשונים מצטרף להרפתקה של הדרדסים בניו יורק ואומר גם מילים אחרות. ביש גדא: דרדס מגושם, גמלוני וחסר מזל. ידידו הטוב ביותר של בר-מוח, ובעצם היחיד שמסוגל לסבול את הטפות המוסר שלו. די פתי ולא חכם במיוחד. גורם לבעיות שונות בכפר ונוטה ללכת לאיבוד. יכול לדבר עם חיות. נשאר כאחת הדמויות הראשיות גם במהלך הסרטים. בתחילת הסרט הראשון גורם לצרות רבות בכפר. זללני: דרדס חביב שכל עיסוקו להכין ולאכול מטעמים שונים ולכן הוא קצת שמנמן. יודע בעל פה מתכונים רבים ומבשל מנות רבות מדי יום. על אף שהדרדסים צמחוניים, זללני מבשל לעיתים מנות בשריות, על אף שלכאורה אינו עושה זאת אף פעם. חובש כובע טבחים. קונדסון: דרדס חובב מעשי קונדס, כאשר המטרה העיקרית שלו היא בר-מוח. נוהג לתת במתנה חבילה ארוזה בעטיפה צהובה עם סרט אדום תוך כדי קריאתו "הפתעה!". החבילה אשר מכילה נפץ מתפוצצת בפניו של הפותח לקול צחוקו של קונדסון. רוב הדרדסים מתרגלים למעשי הקונדס של קונדסון ויודעים על המתנות המתפוצצות שלו, ולכן מסרבים לפתוח אותן. היחידים שעדיין נופלים בפח ופותחים את המתנות שלו הם ביש גדא ובר-מוח. גנדרני: דרדס ססגוני, אשר חובש פרח על כובעו. רוב הזמן הוא מביט על בבואתו במראת היד בה הוא מחזיק (נרקיסיזם) אותה הוא נוהג לרוב לנשק (את בבואתו). בפרק "ריקוד מאה הדרדסים" המזל הרע רודף אותו, וכשהוא מכין ראי לא שביר בבואתו "ינרדנג" קמה לחיים ומדברת מהסוף להתחלה ממה שגנדרני אומר. חרוצון: דרדס חרוץ, בעל סרבל ועיפרון מעל אוזנו, איש התחזוקה והממציא של הדרדסים. פיקח ויצירתי, תמיד שוקד על המצאותיו. ממציא ובונה כל הזמן מכונות חדשות לקהילת הדרדסים. חברו הטוב הוא בר-כוח (פרט למריבה ביניהם בפרק "רומיאו ודרדסית"), בסדרה הסרבל שלו לבן אבל בסרטים החדשים שינו את הסרבל לכחול. דרדס גשש: דרדס בלש בעל חוש ריח מפותח, על כובעו יש נוצה אדומה והוא יודע איפה למצוא כל מיני דברים בעיקר דמויות. נועזי: דרדס אמיץ ונועז אך גם פזיז. בסרט (בסדרה הוא רק דרדס רגיל במראה) הוא לובש חצאית ויש לו שער, דבר נדיר בקרב הדרדסים. ישנוני/עצלני: דרדס חובב שינה במיוחד. מסוגל לישון בכל מקום ובכל מצב. גורם קבוע לבלאגן בכפר הדרדסים. פחדני: דרדס פחדן במיוחד, נבהל מכל דבר ורוב הזמן הוא רועד מפחד. משום כך הדרדסים נוהגים להתגרות בו לעיתים קרובות. לכלוכון: דרדס מלוכלך אשר יש לו זבוב מחמד. נשפני: דרדס שנוהג לזייף, בעל חצוצרה שעושה נשיפות חזקות במיוחד, באחד הפרקים שניסה לנגן בכלי אחר, אך זייף כמעט בכולם. בריוני: דרדס האוהב להתאגרף ורוצה להיות יותר טוב מבר כוח. ציורון (דרדס-צבע): דרדס שהמקצוע שלו הוא לצייר יצירות אומנות, הוא גורם בלאגן כאשר הדרדסים הורסים לו את היצירות. חייטון: דרדס שסורג בגדים ומתקן בגדים קרועים של הדרדסים. דרדס בנאי: דרדס שאוהב לבנות ומוכשר יותר מחרוצון בבניה. משוררון (דרדס-שיר): דרדס משורר אשר נוהג לכתוב שירים ללא הצלחה. דרדס תינוק: הדרדס הצעיר ביותר שהופיע בעונה השלישית, התינוק היחיד שבו מטפלים הדרדסים, בעונה הראשונה הופיע דרדס תינוק אחר שהיה גרגמל שהתחפש כדי לנקום בדרדסים. איכרי (דרדס-איכר): דרדס שנוהג לגדל צמחים בגינה של הדרדסים. מקצועני: דרדס האוהב להחליף מקצועות וטוב בכל מקצוע. דרדספיד: דרדס מבוגר שנהפך בטעות לצעיר בקסם של אבא זמן והוא מהיר כמו ספיד. חי (דרדס חי): דרדס מבוגר שנהפך בטעות לצעיר בקסם של אבא זמן אשר יודע לדבר עם חיות ולעומת פרא הוא יודע לדבר. סב-דרדס: הדרדס הזקן ביותר, נוהג ללכת במקל והוא בעל זקן ארוך יותר מזה של דרדסאבא. מטייל בעולם וחוזר לכפר הדרדסים בתחילת העונה השישית. נוטה לספר לדרדסונים (חי, ספיד, שובבון ושובבית) על הרפתקאותיו בעולם. בעל מערכת יחסים ארוכה עם דרדסבתא, והיה ה'דרדסאבא' כשדרדסאבא היה צעיר. שובבית: דרדסית צעירה אשר נוצרה על ידי חבריה הדרדסונים כי דרדסית הייתה הנקבה היחידה. שובבון: דרדס צעיר אשר יש לו שיער. חבר טוב של שובבית. דרדס אופה: מוצג באופן שגוי כזללני. עיתונאי: מכין ומדפיס עיתונים עם דיו לדרדסים. דרדס רובוט/שעון: רובוט בצורת דרדס עשוי מעץ אשר נחלץ לעזרתם של הדרדסים, נבנה על ידי חרוצון שנפרד ממנו בעונה 1 פרק 22. דרדסית רובוט/שעון: רובוטית בצורת דרדסית עשויה מעץ נוצרה על ידי חרוצון כמו דרדס רובוט/שעון. סופר דרדס: דרדס דמיוני אשר בר מוח התחפש לו כדי להחזיר את האוכל של הדרדסים מפה גדול. דרדס מלך: דרדס דמיוני אשר בר מוח התחפש לו כדי למלוך ולקבוע על הדרדסים, הוא לובש כובע ומכנסיים מזהב, חובש כתר, ויש לו שרביט בצורת פטריה. חולמני: דרדס החולם להגיע למקומות רחוקים אך ללא הצלחה. פרא: דרדס פראי ללא יכולת דיבור אשר מתנהג כמו חיות. ישדרדס (לשעבר שום דרדס): אחד מן הדרדסים הרגילים שלא נתנו לו שם מיוחד בגלל אשיותו. באחד הפרקים הוא מגלה את כשרונותיו וקורא לעצמו "דרדס חדש". דרדסבתא: דרדסית מהכפר האבוד. הדרדסית הזקנה ביותר בכפר האבוד. נוהגת ללבוש שמלה צהובה ארוכה. בעלת מערכת יחסים ארוכה עם סב-דרדס. ערבה: דרדסית מהכפר האבוד, המנהיגה של כפר הדרדסיות. היא קוסמת בעלת ידע רב והדמות האימהית בכפר שלה. בדומה לדרדס-אבא היא גם לובשת כובע ומכנסיים אדומים. בשונה משאר הדרדסיות (חוץ מדרדסבתא) היא בעלת שער לבן ארוך במקום כחול. דרדסופית: דרדסית מהכפר האבוד. החברה הכי טובה של לבלובית ואלופה בחץ וקשת. לבושה כולל שמלה צהובה עם עליונית ירוקה ותלתן בעל ארבע עלים על כובעה. יש לה שפירית-מעופפת-יורקת-אש-מצויה בשם יורקת אש. קדסי: דרדסית מהכפר האבוד. החברה הכי טובה של דרדסית ואוהבת ספורט. לבלובית: דרדסית מהכפר האבוד. דרדסית טובת לב, תמימה, עדינה ושאננה שאוהבת לעזור. לבושה כולל פרח לבן - ורדרד כמעט סגור על כובעה, שמלה ורודה, שרשרת וצמיד מחרוזים. היא החברה הכי טובה של דרדסופית. שושנית: דרדסית מהכפר האבוד. שושנית היא הדרדסית הראשונה שדרדסית (מכפר הדרדסים) פגשה בסרט "דרדסים: הכפר האבוד". דרדס מספר/דרדס קריין: דרדס אשר מספר את הסיפור של הסרט הראשון והשני. משוגעוני: דרדס הנוהג לצפור כדי לאסוף את הכפר. דרדס שף: מכין אוכל לדרדרסים ואוהב לנסות סוגים אחרים של אוכל. נודניק: דרדס נודניק שמחטט בכל מיני עניינים שלא קשורים אליו. מלצרי: דרדס הלובש סינר צהוב ועוזר לזללני להגיש את האוכל לדרדסים. וקסי: שטותניקית שנוצרה על ידי גרגמל, אחותו של האקוס שנהיית לאחותם של הדרדסים ולאחותה של דרדסית. דרדס פסיבי אגרסיבי: דרדס אשר נוהג להכפיש אחרים בדרכים עקיפות. האקוס: שטותניק שנוצר על ידי גרגמל, אחיה של וקסי שנהיה לאח של הדרדסים. דרדיפש: מופיע גם בקומיקס. דרדס טיפש ופתי. דרדסקוסם: מופיע גם ב"הדרדסים ומיץ הענבים". מנסה לעשות קסמים ולא תמיד מצליח. פטישון: מסתובב עם פטיש ואוהב במיוחד להשתיק את בר-מוח בזמן הטפות המוסר שלו. שמו בעברית מופיע בספר "הדרדסים ומיץ הענבים". חלושון: דרדס חלש אבל עם מוטיבציה. גרגמל: מכשף מרושע ולא יוצלח, אויבם של הדרדסים במהלך הסדרה והסרטים. הוא גר בטירה עתיקה מדרום ליער הדרדסים ביחד עם החתול שלו, חתחתול. מטרתו העיקרית היא לגלות את מחבוא כפר הדרדסים, בשל רצונו לתפוס שישה דרדסים כדי להפוך אותם לזהב ולהיות עשיר, או סתם לאכול אותם לארוחת הערב. הוא אכן גילה את מיקומו של הכפר מספר פעמים במהלך שתי העונות הראשונות - אך הוא מאבד את המיקום באופן שיטתי כל פעם מחדש. לעיתים קרובות הוא מאבד את מיקום הכפר משום שהוא רודף אחרי הדרדסים, מאבד אותם, ולא מצליח לשחזר את צעדיו חזרה אל הכפר. ידוע במשפטו "אני שונא דרדסים". בשני הסרטים הראשונים הוא מנסה לתפוס את הדרדסים בניו יורק (סרט 1) ובפריז (סרט 2) כדי להשיג את תמצית הדרדסים שלהם ולהשתמש בה למטרותיו המרושעות. בסרט השני הוא מתפרנס כקוסם מפורסם בפריז, ויוצר שני "שטותניקים", יצורים מרושעים דמויי דרדסים, בשם וקסי והאקוס. פה גדול: עוג גדול, מגושם ולא חכם במיוחד אשר מעוניין רק להשביע את רעבונו המפלצתי. לרוב הוא פורץ לביתו של גרגמל כדי לגנוב אוכל. הוא מתיידד עם כל מי שיספק לו אוכל בתמורה ויעזור לו לזמן קצר. ידוע במנהגו לצעוק "פה גדול רעב, פה גדול רוצה לאכול הכל". אגאתה: מכשפה מרושעת, שלפעמים משמשת כבעלת בריתו של גרגמל ולפעמים כיריבתו. במהלך הסדרה מנסה אף היא למצוא את כפר הדרדסים כדי לנקום בהם על כך שהם השמידו את "תכשיט" הקסם שלה. כדי למצוא את הכפר היא מטילה על עצמה כישוף אשר הופך אותה לדרדס. דרדסאבא כינה אותה "נחרני" בשל הנחירה האופיינית לה המשולבת בדיבור שלה – עובדה אשר בסוף חושפת את זהותה האמיתית ומסכלת את תוכניתה. בלשזר: הוא סנדקו של גרגמל. גרגמל גונב ממנו ספר קסמים כדי להפוך דרדסים לזהב. בסדרה הוא מופיע לראשונה בפרק החתונה של דרדסאבא כשהוא שולח את שפירית כדי להסגיר לידיו את דרדסאבא וזאת בתמורה לחירותה של שפירית. רוע: עוזרו החדש של גרגמל שמופיע בעונות האחרות. ויליאם וג'ון: חבריהם של הדרדסים, הופיעו לראשונה בסרט "הדרדסים וחליל הקסם". הומניבוס: קוסם, הופיע לראשונה בסרט "הדרדסים וחליל הקסם". קלוריה היידריס: מכשפה מרושעת שהופיעה בעונות האחרונות. חתחתול: חתול ג'ינג'י, עוזרו המרושע לא פחות של גרגמל. חתחתול רוצה לאכול את הדרדסים, אך לעולם לא מצליח. בעל צחוק מרושע כמו של גרגמל. בת-כנף: חסידה, אמצעי התחבורה היעיל ביותר של הדרדסים. הנשר המפלצתי: נשר שכשהיה גוזל טעם בטעות את הדשן המסוכן שהמציא דרדסאבא וגרם להרס בכפר. בסרט "דרדסים: הכפר האבוד" גרגמל משתמש בו כדי לתפוס את הדרדסים. מדיה וקבצים בנושא הדרדסים - דמויות בוויקישיתוף ספר חדש: אנטישמיות, גזענות ונאציזם בכפר הדרדסים, באתר וואלה, 5 ביוני 2011